Odată cu proclamarea Imperiului, d'Hautpoul devine inspector general al cavaleriei și joacă un rol esențial la Austerlitz, unde, în fruntea cuirasierilor din cea de-a 2a divizie de cavalerie grea din Rezerva de cavalerie a lui Murat șarjează în repetate rânduri împotriva cavaleriei austro-ruse, permițând spargerea centrului inamic. Este senator din mai 1806 și primește din nou comanda diviziei a 2a din Rezerva de cavalerie în cadrul războiului celei de-a Patra Coaliții, unde se remarcă printr-o șarjă decisivă la Jena. Apoi, în februarie 1807 este din nou în fruntea oamenilor în cadrul dramaticei bătălii de la Eylau, unde șarjează de trei ori pentru a împiedica înaintarea infanteriei inamice. În cadrul celei de-a treia șarje, generalul este rănit grav la picior de un biscaien și, refuzând amputarea, moare din cauza cangrenei. În urma ordinului Împăratului Napoleon I, inima generalului d'Hautpoul este depusă la Domul Invalizilor, dar proiectul de a se ridica o stauie prin topirea tunurilor capturate la Eylau nu a fost executat. Numele generalului este înscris pe Arcul de Triumf din Paris.